钦定古今图书集成/明伦汇编/官常典/第089卷 > 陇西县男说
## 钦定古今图书集成/明伦汇编/官常典/第089卷 > 陇西县男说

按《唐书淮安靖王传》：“靖王，神通子孝节四世孙说，字
岩甫。父遇及，天宝时为御史中丞、东畿采访使，以荫
补率府兵曹参军。马燧节度太原，辟署少尹，迁汾州
刺史。李自良代燧，复奏为少尹。大将张瑶得士心，尝
请告，未许，而自良卒。说与监军王定远秘其丧，前给
瑶告，以毛朝阳代之，然后告丧。诏以通王为节度大”
使，授说行军司马、节度留后。定远自以有劳于说，颇
横恣，请别赐印。监军有印，自定远始。于是擅补吏，易
置诸将。彭令茵者，以久劳不服，定远怒杀之，埋马屎
中。其家请尸，不许，举军怨。说上其事，德宗以奉天扈
从功，恕死免官。诏未至，定远谋刺说，说走而免。定远
召诸将，出笥中诏书，绐曰：“诏以李景略知留后，召说
还，公等皆有除。”诸将欲拜，大将马良辅呼曰：“妄言也，
不可受。”定远惧，走乾阳楼，召麾下皆不至，自投下死。
说尽斩同谋者，乃安。擢说检校礼部尚书、节度使，累
封陇西县男。说精于职，筑天成军，边备积完。晚被疾
不能事，军几乱。卒，赠尚书右仆射。